દિવ્ય ભાસ્કરના પ્રતિનિધિએ જ્યારે શહેરમાં દારૂના વેપલો થાય છે કે કેમ તે અંગે સ્ટિંગ ઓપરેશન કર્યું તો તેમાં સાંઢકૂવા પોલીસ ચોકીના નજીકમાં જ એક પાકા મકાનમાંથી દેશી દારૂની પોટલીનું વેચાણ થતું હોવાનું પ્રકાશમાં આવ્યું હતું. શહેરની આસપાસના વિસ્તારમાં જ્યારે પોલીસ દારૂની ભઠ્ઠીઓ બંધ કરાવવા મથામણ કરી રહી છે ત્યારે શહેરમાં જ તેનું દુષણ ડામવા પ્રયત્ન કરાશે કે કેમ તેવા સવાલો પણ ઉભા થયા છે. શું શહેરની આસપાસના વિસ્તારમાં દારૂના વેપલાની પોલીસને માહિતી મળતી હોય તો શહેરમાં જ આ દેશી દારૂની પોટલીના વેચાણ અંગે પોલીસને ભનક સુદ્ધાં ન આવી શકે એ બાબત પણ વિચાર માગી લે છે. જોવા જેવી બાબત એ છે કે જ્યાં આ દેશી દારૂની પોટલીનો વેપલો થઈ રહ્યો છે ત્યાંથી સાંઢકૂવા ચોકીથી માંડ 150 મીટરના અંતરે જ આવેલી છે છતાં પોલીસને તેની માહિતી પણ નથી એ પણ એક ચોંકાવનારી બાબત છે.